2.  ลักษณะการประกอบธุรกิจ

    1.  ความเป็นมาและพัฒนาการที่สำคัญ

        1.  ความเป็นมา

กระทรวงกลาโหมได้ดำเนินการก่อสร้างท่าอากาศยานดอนเมืองขึ้นเมื่อปี พ.ศ. 2457
โดยท่าอากาศยานแห่งนี้ได้รับการพัฒนาและต่อมาได้เปลี่ยนชื่อเป็นท่าอากาศยานกรุงเทพ
ในระยะเริ่มแรก
กิจกรรมส่วนใหญ่ที่เกี่ยวข้องกับกิจการการบินของประเทศอยู่ในความควบคุมและการกำกับดูแลของหน่วยงานในสังกัดกระทรวงกลาโหม
การบินพลเรือนของไทยได้เริ่มเปิดดำเนินการในปี พ.ศ. 2483
ซึ่งเป็นช่วงเดียวกันกับที่กองทัพอากาศได้จัดตั้งกองการบินพลเรือนขึ้นเพื่อควบคุมและประสานงานเกี่ยวกับ
การบินระหว่างประเทศ ทั้งนี้
กองการบินพลเรือนดังกล่าวได้ถูกเปลี่ยนชื่อเป็นกรมการบินพลเรือนในปี พ.ศ. 2491 และได้รับ
มอบหมายให้ทำหน้าที่ควบคุมกิจกรรมต่าง ๆ ทั้งหมดที่เกี่ยวข้องกับการบินที่ท่าอากาศยานดอนเมือง

ในปี พ.ศ. 2522
สภานิติบัญญัติแห่งชาติทำหน้าที่รัฐสภาของไทยได้เห็นชอบและออกพระราชบัญญัติการท่าอากาศยานแห่งประเทศไทย
พ.ศ. 2522
ซึ่งกำหนดให้มีการจัดตั้งการท่าอากาศยานแห่งประเทศไทยขึ้นโดยมีสถานะเป็นรัฐวิสาหกิจภายใต้สังกัดกระทรวงคมนาคม
ตามพระราชบัญญัติการท่าอากาศยานแห่งประเทศไทยเมื่อวันที่ 3 มีนาคม 2522 เพื่อประกอบและ
ส่งเสริมกิจการท่าอากาศยานรวมทั้งดำเนินกิจการอื่นที่เกี่ยวกับหรือต่อเนื่องกับการประกอบกิจการท่าอากาศยาน
การท่าอากาศแห่งประเทศไทยมีอำนาจหน้าที่ในการดำเนินกิจการ ณ ท่าอากาศยาน
ตามที่รัฐมนตรีว่าการกระทรวงคมนาคมอนุมัติและกำหนดในกฎกระทรวง
การท่าอากาศยานแห่งประเทศไทยได้เริ่มดำเนินกิจการที่ท่าอากาศยานกรุงเทพเมื่อวันที่ 1
กรกฎาคม 2522 และมีหน้าที่หลักในการดำเนินกิจการและพัฒนาอุตสาหกรรมการบินในประเทศไทย
รวมทั้งการให้บริการอื่น ๆ ที่เกี่ยวข้อง นอกเหนือจากการดำเนินกิจการท่าอากาศยานกรุงเทพแล้ว
การท่าอากาศยานแห่งประเทศไทยยังได้เริ่มดำเนินกิจการด้านการบินระหว่างประเทศที่ท่าอากาศยานภูเก็ต
ท่าอากาศยานเชียงใหม่ ท่าอากาศยานหาดใหญ่ และท่าอากาศยานเชียงราย เมื่อเดือนตุลาคม
2531 เดือนมีนาคม 2531 เดือนสิงหาคม 2531 และเดือนตุลาคม 2541 ตามลำดับ

ต่อมาในวันที่ 30 กันยายน 2545
การท่าอากาศยานแห่งประเทศไทยซึ่งเป็นรัฐวิสาหกิจดำเนินการภายใต้พระราชบัญญัติการท่าอากาศยานแห่งประเทศไทย
อันเป็นกฎหมายที่จัดตั้งการท่าอากาศยานแห่งประเทศไทย ได้แปลงสภาพเป็นบริษัทมหาชนจำกัด
ภายใต้ชื่อ “บริษัท ท่าอากาศยานไทย จำกัด (มหาชน)” หรือ ทอท.
ตามพระราชบัญญัติทุนรัฐวิสาหกิจ พ.ศ. 2542 ด้วยทุนจดทะเบียนเริ่มแรก 5,747 ล้านบาท
แบ่งเป็นหุ้นสามัญจำนวน 574,700,000 หุ้น มูลค่าที่ตราไว้หุ้นละ 10 บาท
โดยมีกระทรวงการคลังเป็นผู้ถือหุ้นแต่เพียงผู้เดียว ทั้งนี้ นับแต่วันจดทะเบียนจัดตั้งดังกล่าว ทอท.
ได้รับโอนกิจการ สิทธิ หนี้ ความรับผิด สินทรัพย์ (ยกเว้นที่ดินจำนวนประมาณ 487 ไร่ 1 งาน 55
ตารางวา บริเวณท่าอากาศยานกรุงเทพ)
และพนักงานทั้งหมดจากการท่าอากาศยานแห่งประเทศไทย ทำให้ ทอท.
สามารถดำเนินกิจการต่อไปได้อย่างต่อเนื่องและมีประสิทธิภาพ อนึ่ง พระราชกฤษฎีกากำหนดอำนาจ
สิทธิ และประโยชน์ของบริษัท ท่าอากาศยานไทย จำกัด (มหาชน) พ.ศ. 2545
กำหนดว่าในการประกอบกิจการท่าอากาศยาน ให้ทอท. มีอำนาจ ได้รับยกเว้น มีสิทธิพิเศษ
หรือได้รับความคุ้มครองตามที่กฎหมายว่าด้วยการท่าอากาศยานแห่งประเทศไทย
หรือกฎหมายอื่นได้บัญญัติไว้ให้แก่การท่าอากาศยานแห่งประเทศไทย เว้นแต่

1.  ให้ทรัพย์สินของ ทอท.
    เท่าที่จำเป็นในการประกอบกิจการท่าอากาศยานที่จะก่อให้เกิดประโยชน์ต่อส่วนรวมไม่อยู่ในความรับผิดแห่งการบังคับคดี
    และ

2.  ในการปฏิบัติหน้าที่เพื่อรักษาความปลอดภัยในเขตท่าอากาศยาน ให้ลูกจ้างของ ทอท.
    เฉพาะที่รัฐมนตรีแต่งตั้งเพื่อการนี้เป็นเจ้าพนักงานตามประมวลกฎหมายอาญา
    และเป็นพนักงานฝ่ายปกครองหรือตำรวจชั้นผู้ใหญ่ ตามประมวลกฎหมายวิธีพิจารณาความอาญา

ทอท. ดำเนินการบริหารกิจการท่าอากาศยานทั้งหมดจำนวน 5 แห่ง
ประกอบด้วยท่าอากาศยานกรุงเทพ ท่าอากาศยานเชียงใหม่ ท่าอากาศยานหาดใหญ่
ท่าอากาศยานภูเก็ต ท่าอากาศยานเชียงราย สำหรับท่าอากาศยานสุวรรณภูมิ
ซึ่งอยู่ในระหว่างการดำเนินการก่อสร้างนั้นมีบริษัท ท่าอากาศยานสากลกรุงเทพแห่งใหม่ จำกัด
(“บทม.”) เป็นผู้บริหารการก่อสร้าง โดย ทอท.
มีสภาพเป็นบริษัทมหาชนจำกัดภายใต้พระราชบัญญัติบริษัทมหาชนจำกัด พ.ศ. 2535

ต่อมาเมื่อวันที่ 4 สิงหาคม 2546 กระทรวงการคลังในฐานะผู้ถือหุ้นทั้งหมดของ ทอท.
ได้มีความเห็นซึ่งถือว่าเป็นมติที่ประชุมใหญ่ผู้ถือหุ้นให้ ทอท. เพิ่มทุนจดทะเบียนของ ทอท.
จากเดิมจำนวน 5,747 ล้านบาทเป็นจำนวน 10,000 ล้านบาท
โดยการออกและเสนอขายหุ้นสามัญเพิ่มทุนจำนวน 425,300,000 หุ้น มูลค่าที่ตราไว้หุ้นละ 10 บาท
ให้แก่กระทรวงการคลัง ทั้งนี้ กระทรวงการคลังได้ชำระค่าหุ้นเพิ่มทุนโดยการโอนหุ้นของ บทม.
ที่กระทรวงการคลังถืออยู่จำนวน 42,530,000 หุ้น มูลค่าที่ตราไว้หุ้นละ 100 บาท
คิดเป็นจำนวนเงินรวมทั้งสิ้นจำนวน 4,253 ล้านบาทให้แก่ ทอท. ส่งผลให้ทอท.
มีทุนจดทะเบียนทั้งสิ้น 10,000 ล้านบาท แบ่งเป็นหุ้นสามัญทั้งสิ้น 1,000,000,000 หุ้น
มูลค่าที่ตราไว้หุ้นละ 10 บาท และถือหุ้นในบทม. คิดเป็นสัดส่วนร้อยละ 99.99 โดยบทม.
เป็นบริษัทที่รับผิดชอบในการดำเนินการก่อสร้างท่าอากาศยานสุวรรณภูมิซึ่งจะใช้เป็นท่าอากาศยานหลักของประเทศแทนท่าอากาศยานกรุงเทพเมื่อก่อสร้างแล้วเสร็จ
นอกจากนั้น เมื่อวันที่ 24 ตุลาคม 2546 ทอท. ได้เข้าร่วมลงทุนกับบริษัท
การบินไทย จำกัด (มหาชน) และธนาคารกรุงไทย จำกัด (มหาชน) ในบริษัท
โรงแรมท่าอากาศยานสุวรรณภูมิ จำกัด ในสัดส่วนการลงทุนร้อยละ 60 ร้อยละ 30 และร้อยละ 10
ตามลำดับเพื่อประกอบกิจการโรงแรม ณ ท่าอากาศยานสุวรรณภูมิ

และในวันที่ 30 มกราคม 2547 ทอท. ได้เพิ่มทุนจดทะเบียนอีก 428.57 ล้านหุ้น
มูลค่าที่ตราไว้หุ้นละ 10 บาท โดยวันที่ 9 กุมภาพันธ์ 2547
ได้จัดสรรและเสนอขายหุ้นสามัญเพิ่มทุนบางส่วนให้พนักงานของ ทอท. และ บทม.
เป็นจำนวนรวมประมาณ 16 ล้านหุ้น ในราคาเท่ามูลค่าที่ตราไว้ คือหุ้นละ 10 บาท และในวันที่ 9
มีนาคม 2547 และ วันที่ 8 เมษายน 2547
ได้เสนอขายหุ้นสามัญเพิ่มทุนให้แก่ประชาชนทั่วไปและสถาบันการเงินทั้งในและต่างประเทศเป็นจำนวน
358.8 ล้านหุ้น และ 53.77 ล้านหุ้น ตามลำดับ ในราคาหุ้นละ 42 บาท
ได้มูลค่าหุ้นสามัญจำนวนทั้งสิ้น 4,285.70 ล้านบาท โดยมีส่วนเกินมูลค่าหุ้นสามัญ 13,202.24
ล้านบาท และมีค่าใช้จ่ายในการขายหุ้นจำนวน 634.58 ล้านบาท
ซึ่งนำไปลดจากส่วนเกินมูลค่าหุ้นทั้งจำนวน จึงมีผลทำให้ ณ วันที่ 30 กันยายน 2547 ทอท.
มีหุ้นสามัญที่ออกและชำระเต็มมูลค่าแล้วจำนวน 1,428.57 ล้านหุ้น มูลค่าที่ตราไว้หุ้นละ 10 บาท
และมีส่วนเกินมูลค่าหุ้นสุทธิ 12,567.66 ล้านบาท
และมีกระทรวงการคลังเป็นผู้ถือหุ้นใหญ่ในสัดส่วนประมาณร้อยละ 70.0
ของหุ้นที่ออกและจำหน่ายได้แล้วทั้งหมดของ ทอท.

ดังนั้นในปัจจุบัน ทอท. จึงยังคงมีสถานะเป็นรัฐวิสาหกิจภายใต้พระราชบัญญัติว่าด้วยวิธีงบประมาณ
พ.ศ. 2502 เพราะกระทรวงการคลังยังคงถือหุ้นอยู่ใน ทอท. เกินกว่าร้อยละ 50
ของหุ้นที่จำหน่ายแล้วทั้งหมด ด้วยเหตุที่ ทอท.
ได้รับการยกเว้นไม่ต้องปฏิบัติตามกฎเกณฑ์บางประการจากการที่ได้มีการแปลงสภาพ ทอท.
จึงไม่อยู่ภายใต้ข้อกำหนดต่าง ๆ เช่นเดียวกับการท่าอากาศยานแห่งประเทศไทยในอดีต
และการดำเนินการของทอท. ก็ต้องเป็นไปตามบทบัญญัติแห่งกฎหมายว่าด้วยบริษัทมหาชนจำกัด
และในฐานะรัฐวิสาหกิจ ทอท. ยังคงต้องปฏิบัติตามกฎหมายและกฎข้อบังคับของรัฐบาลบางประการ
ซึ่งไม่ใช้บังคับกับบริษัทที่มิใช่รัฐวิสาหกิจ
รวมถึงการที่ต้องแต่งตั้งให้สำนักงานการตรวจเงินแผ่นดินเป็นผู้สอบบัญชีภายใต้กฎหมายที่ใช้บังคับอยู่ในปัจจุบัน
และงบค่าใช้จ่ายเพื่อการลงทุนที่สำคัญจะต้องได้รับการอนุมัติจากคณะรัฐมนตรีก่อน
ตราบเท่าที่กระทรวงการคลังหรือหน่วยงานของรัฐอื่นใดยังคงถือหุ้นของ ทอท. มากกว่าร้อยละ 50
ทอท. ก็จะมีสถานะเป็นรัฐวิสาหกิจและตกอยู่ภายใต้กฎข้อบังคับดังกล่าว

1.  พัฒนาการที่สำคัญในช่วง 5 ปีที่ผ่านมา

ท่าอากาศยานกรุงเทพ

ปี พ.ศ. 2543

-   ดำเนินการโครงการพัฒนาเพื่อเพิ่มขีดความสามารถท่าอากาศยานกรุงเทพซึ่งเป็นโครงการต่อเนื่องจากปีพ.ศ.
    2542 ทอท. ได้ตกลงว่าจ้างกลุ่มบริษัท ซีเคเออี
    คอนซอเตียมเป็นผู้ออกแบบควบคู่กับงานก่อสร้างโดยในช่วงปีพ.ศ. 2543 นี้ เป็น
    การออกแบบและเตรียมการก่อสร้าง

ปี พ.ศ. 2544

-   ดำเนินการโครงการพัฒนาเพื่อเพิ่มขีดความสามารถท่าอากาศยานกรุงเทพซึ่งเป็นโครงการต่อเนื่องจากปีพ.ศ.
    2542 โดยมีโครงการที่สำคัญดังนี้

(1) ดำเนินการโครงการก่อสร้างอาคาร Ground Service Equipment Maintenance
    ทดแทนอาคารหลังเก่า ทำให้มีพื้นที่ประมาณ 2,400 ตารางเมตร

(2) ดำเนินการโครงการก่อสร้างอาคารเทียบเครื่องบินหมายเลข 5
    รวมทั้งปรับปรุงทางเดินเชื่อมระหว่างอาคารผู้โดยสารระหว่างประเทศ เป็นพื้นที่ประมาณ
    26,000 ตารางเมตร

(3) ดำเนินการโครงการปรับปรุงอาคารผู้โดยสารภายในประเทศและการขยายต่อเติมอาคาร
    ทำให้มี
    พื้นที่เพิ่มขึ้นอีกประมาณ 5,000 ตารางเมตร

ปี พ.ศ. 2545

-   ดำเนินการโครงการพัฒนาเพื่อเพิ่มขีดความสามารถท่าอากาศยานกรุงเทพซึ่งเป็นโครงการต่อเนื่องจากปี
    พ.ศ. 2542 โดยมีโครงการที่สำคัญดังนี้

(1) ดำเนินการโครงการก่อสร้างลานจอดอากาศยานฝั่งตะวันออก

(2) ดำเนินการโครงการก่อสร้างปรับปรุงอาคารเทียบเครื่องบินหมายเลข 2 3 และ 4

(3) ดำเนินการโครงการก่อสร้างปรับปรุงลานจอดอากาศยานฝั่งตะวันตก

(4) ดำเนินการโครงการงานปรับปรุงภายในอาคารผู้โดยสารระหว่างประเทศ

-   ดำเนินการจดทะเบียนจัดตั้งบริษัท ท่าอากาศยานไทย จำกัด (มหาชน) เมื่อวันที่ 30 กันยายน
    2545
    เพื่อรองรับการแปลงสภาพการท่าอากาศยานแห่งประเทศไทยเป็นบริษัทมหาชนจำกัดตามพระราชบัญญัติทุนรัฐวิสาหกิจ
    พ.ศ. 2542

ปี พ.ศ. 2546

-   ดำเนินการโครงการพัฒนาเพื่อเพิ่มขีดความสามารถท่าอากาศยานกรุงเทพซึ่งเป็นโครงการต่อเนื่องจากปี
    พ.ศ. 2542 โดยมีโครงการที่สำคัญดังนี้

(1) ดำเนินการโครงการปรับปรุงอาคารเทียบเครื่องบินหมายเลข 2 3 และ 4

(2) ดำเนินการโครงการปรับปรุงป้ายภายในอาคารผู้โดยสารระหว่างประเทศ

ปี พ.ศ. 2547

-   เมื่อวันที่ 11 มีนาคม 2547 หุ้นสามัญของ ทอท.
    ได้เข้าทำการซื้อขายเป็นครั้งแรกในตลาดหลักทรัพย์แห่งประเทศไทย

ท่าอากาศยานหาดใหญ่

โครงการปรับปรุงอาคารผู้โดยสารให้มีพื้นที่เพิ่มขึ้นประมาณ 4,200 ตารางเมตร
พร้อมสิ่งอำนวยความสะดวกต่าง ๆ เช่น ระบบปรับอากาศ ระบบการรักษาความปลอดภัย
เพื่อให้สามารถรองรับผู้โดยสารในชั่วโมงเร่งด่วนได้รวมทั้งสิ้นประมาณ 1,500 คน
และสามารถรองรับผู้โดยสารเพิ่มเป็น 1.9 ล้านคนต่อปี การก่อสร้างแล้วเสร็จในเดือนกรกฎาคม
2542 โครงการนี้ใช้งบประมาณ 197.35 ล้านบาท (เริ่มดำเนินโครงการในปี พ.ศ. 2541
และก่อสร้างแล้วเสร็จในปี พ.ศ. 2542)

ท่าอากาศยานภูเก็ต

-   โครงการขยายลานจอดรถยนต์ ให้มีพื้นที่เพิ่มขึ้นอีกประมาณ 11,700 ตารางเมตร
    สามารถจอดรถได้เพิ่มขึ้นอีกประมาณ 200 คัน โครงการนี้ใช้งบประมาณ 24.74 ล้านบาท
    (เริ่มดำเนินโครงการในปี พ.ศ. 2540 และก่อสร้างแล้วเสร็จในปี พ.ศ. 2542)

-   โครงการปรับปรุงและขยายอาคารผู้โดยสารเพื่อเพิ่มประสิทธิภาพการบริการให้มีขีดความสามารถรองรับ
    ผู้โดยสารเพิ่มขึ้น โดยก่อสร้างอาคารใหม่และปรับปรุงอาคารผู้โดยสารเดิม
    ซึ่งทำให้มีพื้นที่เพิ่มขึ้นอีกประมาณ 5,400 ตารางเมตร
    พร้อมติดตั้งสะพานเทียบเครื่องบินจำนวน 2 ชุด
    สามารถรองรับผู้โดยสารภายในประเทศได้เพิ่มเป็น 3 ล้านคนต่อปี
    และผู้โดยสารระหว่างประเทศเพิ่มเป็น 2.1 ล้านคนต่อปี ดำเนินการแล้วเสร็จในเดือนมีนาคม
    2543 และในส่วนของสะพานเทียบเครื่องบิน ดำเนินการแล้วเสร็จในเดือนเมษายน 2543
    โครงการนี้ใช้งบประมาณ 357.45 ล้านบาท (เริ่มดำเนินโครงการในปี พ.ศ. 2540
    และก่อสร้างแล้วเสร็จในปี พ.ศ. 2543)

-   โครงการขยายอาคารคลังสินค้า ให้มีพื้นที่เพิ่มขึ้นประมาณ 1,600 ตารางเมตร
    ทำให้สามารถรองรับสินค้า
    ได้เพิ่มขึ้นจากเดิมเป็น 16,000 ตันต่อปี ดำเนินการแล้วเสร็จในเดือนธันวาคม 2542
    โครงการนี้ใช้งบประมาณ 31.27 ล้านบาท (เริ่มดำเนินโครงการในปี พ.ศ. 2540
    และก่อสร้างแล้วเสร็จในปี พ.ศ. 2542)

-   โครงการขยายลานจอดอากาศยาน เพื่อรองรับการเจริญเติบโตในกิจการการบิน
    โดยขยายพื้นที่ลานจอดอากาศยาน ทางขับ ถนน และไหล่ทาง ได้พื้นที่รวม 24,000
    ตารางเมตร พร้อมปรับปรุงลานจอดอากาศยานเดิมให้สามารถรองรับอากาศยานชนิด B 747
    ได้ 6 เครื่อง ชนิด A 300 ได้ 5 เครื่องและเครื่องบินขนาดเล็ก Code B ได้ 6 เครื่อง
    ดำเนินการโดยบริษัท สยามซีวิล เอ็นจิเนียริ่ง จำกัด โครงการนี้ใช้งบประมาณ 57.23
    ล้านบาท (เริ่มดำเนินโครงการในปี พ.ศ. 2541 และก่อสร้างแล้วเสร็จในปี พ.ศ. 2542)

-   โครงการติดตั้งสะพานเทียบเครื่องบิน และระบบนำเครื่องบินเข้าจอด
    เพื่ออำนวยความสะดวกแก่ผู้โดยสาร
    ก่อสร้างแล้วเสร็จในรอบบัญชีปี 2543 โครงการนี้ใช้งบประมาณ 36.38 ล้านบาท

-   งานศึกษาผลกระทบสิ่งแวดล้อม

ท่าอากาศยานเชียงใหม่

เนื่องจากท่าอากาศยานเชียงใหม่มีศักยภาพที่จะพัฒนาให้เป็นศูนย์กลางการบินในภูมิภาค
เพราะมีจำนวนผู้โดยสารสูงสุดและมีเครือข่ายที่สามารถเชื่อมโยงไปยังต่างประเทศได้
และเป็นจุดที่นักท่องเที่ยวนิยมเดินทางไปท่องเที่ยว
โดยมีที่ตั้งอยู่ในบริเวณตอนกลางของภาคเหนือตอนบน ทั้งยังเป็นจุดที่มีธุรกิจการค้าหนาแน่น
ประกอบกับปริมาณจราจรทางอากาศที่มีแนวโน้มสูงขึ้น ทอท.
จึงได้จัดทำแผนตามนโยบายรัฐบาลในการส่งเสริมให้ท่าอากาศยานเชียงใหม่เป็นศูนย์กลางการบินในภาคเหนือ
คือ แผนพัฒนาท่าอากาศยานเชียงใหม่สู่ความเป็นศูนย์กลางการบินในภูมิภาค (ปีงบประมาณ
2547-2549) โดยงานที่จะแล้วเสร็จในปี พ.ศ.2547 ประกอบด้วย

-   งานปรับปรุงขยายห้องผู้โดยสารขาเข้า-ขาออกระหว่างประเทศ

-   งานปรับปรุงขยายทางเดินเชื่อมพร้อมสะพานเทียบเครื่องบิน และ Bus Gate

-   งานก่อสร้างทดแทนพื้นที่สำนักงานด้านใต้

-   งานปรับปรุงพื้นที่และเพิ่มเติม Counter ของสำนักงานตรวจคนเข้าเมือง ขาเข้า

-   งานปรับปรุงสภาพอาคารผู้โดยสารเดิม ระยะที่ 1

-   งานศึกษาผลกระทบสิ่งแวดล้อม

ท่าอากาศยานเชียงราย

-   ทอท. ได้รับโอนท่าอากาศยานเชียงรายจากกรมการขนส่งทางอากาศเมื่อวันที่ 2 ตุลาคม
    2541 โดยมีโครงการต่อเนื่องจากปีพ.ศ. 2540 คือ โครงการขยายถนนทางเข้า
    เสริมผิวทางวิ่ง ทางขับ ลานจอดเครื่องบินและถนนภายใน

-   ดำเนินโครงการก่อสร้างถนนทางเข้าท่าอากาศยาน เสริมผิวทางวิ่ง ทางขับ
    ลานจอดอากาศยานและถนน
    ภายใน ซึ่งเป็นงานต่อเนื่องของกรมการขนส่งทางอากาศ
    โดยการก่อสร้างแล้วเสร็จเมื่อเดือนกรกฎาคม 2542

    1.  โครงสร้างรายได้

ทอท. มีรายได้ในส่วนต่าง ๆ รวมตลอดถึง
การร่วมลงทุนกับเอกชนและการลงทุนโดยการถือหุ้นในบริษัทต่าง ๆ
ที่ให้บริการเกี่ยวข้องกับท่าอากาศยาน ตารางต่อไปนี้แสดงรายละเอียดรายได้จากการดำเนินงานที่
ทอท. ได้รับจากธุรกิจแต่ละประเภทในรอบระยะเวลาบัญชีต่าง ๆ ดังที่ได้ระบุไว้

โครงสร้างรายได้จากการดำเนินงานของ ทอท.
และบริษัทย่อยที่ปรากฏในงบการเงินรวมสำหรับรอบบัญชีปี 2545 ถึงรอบบัญชีปี 2547
มีรายละเอียดดังต่อไปนี้

[TABLE]